text: Sunset Boulevard indfører kaloriemærkning
  20 juni 2011 kl. 08.20
  Som de første i Danmark introducerer Esbjerg-firmaet Sunset Boulevard nu kaloriemærkninger på menutavlerne. Kræftens Bekæmpelse bakker op om initiativet.
  Sunset Boulevard er Danmarks næststørste kæde i fastfoodbranchen, med efterhånden 42 restauranter.
  Kaloriemærkningen indføres i første omgang på restauranterne 
  i Esbjerg, Roskilde og Aalborg, men resten af landet følger efter i løbet af efteråret.
  - Vi har valgt at indføre kaloriemærkning i Sunset Boulevard, fordi vi gerne vil give vores gæster konkret information om kalorieindholdet i vores produkter, så de kan træffe et bevidst valg, når de spiser på vores restauranter, siger fortæller Torben Lynge Overgaard, der er salgs- og marketingschef i Sunset Boulevard.
  I Kræftens Bekæmpelse hilses initiativet velkomment.
  Konsekvenserne ved overvægt har stor indflydelse på både hjerte-kar-sygdomme, diabetes samt flere former for kræft.
  Kræftens Bekæmpelse har derfor sammen med Diabetesforeningen, Hjerteforeningen og Forbrugerrådet udarbejdet et forslag om en frivillig aftale i fastfood branchen om at oplyse kalorierne på menutavlen. 
  Susanne Tøttenborg, seniorkonsulent inden for sundhed og overvægt i Kræftens Bekæmpelse, er netop hjemvendt fra en tur i USA.
  Her så hun på amerikanernes erfaring med kaloriemærkning. 
  Ifølge Susanne Tøttenborg tyder en mindre amerikanske undersøgelse på, at 1 ud af 10 spiser færre kalorier som følge af kaloriemærkningen. 
  En anden indikerer, at gæsterne indtager 10-12 % færre kalorier, hvis de kender kalorieindholdet.
  